पाकिस्तानातील ईश्वरनिंदा : आसियांच्या पतीची मदतीसाठी इतर देशांकडे याचना\nआसिया बिबी यांना ईशनिंदेच्या खटल्यात फाशीची शिक्षा सुनावण्यात आली होती.

एका व्हीडिओद्वारे आसिया यांचे पती आशिक मसीह यांनी आपलं म्हणणं मांडलं आहे. ते म्हणतात, ''इंग्लंडच्या पंतप्रधानांनी आम्हाला मदत करावी अशी त्यांना विनंती करतो''. अशाच स्वरूपाची विनंती त्यांनी अमेरिका आणि कॅनडाकडे केली आहे. 

जर्मन प्रसारक डॉयचे वेलेला दिलेल्या मुलाखतीत आम्ही खूप घाबरलेल्या स्थितीत आहोत, असं मसीह यांनी म्हटलं होतं. 

आसिया बिबी यांच्याविरुद्ध गेली आठ वर्ष ईशनिंदेचा खटला सुरू होता. मोहम्मद पैगंबरांचा कथित अपमान केल्याप्रकरणी ख्रिश्चनधर्मीय आसिया यांना 2009मध्ये फाशीची शिक्षा सुनावण्यात आली होती. अशी शिक्षा सुनावण्यात आलेल्या त्या पाकिस्तानातल्या पहिल्याच ख्रिश्चनधर्मीय महिला होत्या. या निकालाविरुद्ध त्यांनी पाकिस्तानातील सुप्रीम कोर्टात याचिका दाखल केली होती. सुप्रीम कोर्टाने त्यांची निर्दोष मुक्तता केल्यानंतर या निर्णयाविरोधात पाकिस्तानमधील कट्टरपंथी रस्त्यावर उतरले होते. 

आसिया बिबी यांना दोषमुक्त केल्यानंतर कट्टरपंथीयांनी आंदोलनं सुरू केली.

त्यांना रोखण्यासाठी पाकिस्तान सरकारने कट्टरवादी आंदोलकांशी वाटाघाटी केल्या. सरकारने आसिया यांना देश सोडून जायला मज्जाव केला, तसेच या प्रकरणात अपील दाखल करण्याची परवानगी कट्टरवाद्यांना दिली. त्यानंतर हे आंदोलन मागं घेण्यात आलं. 

"अशा स्वरूपाचा अलिखित करार चुकीचा आहे. हे म्हणजे न्यायव्यवस्थेवर दबाव टाकण्यासारखं आहे," अशा शब्दांत मसीह यांनी आपल्या भावना व्यक्त केल्या होत्या. 

"सध्याचा काळ आमच्यासाठी अत्यंत धोकादायक असा आहे. आम्हाला कोणतीही सुरक्षा पुरवण्यात आलेली नाही. आम्ही लपूनछपून राहत आहोत. माझी पत्नी आसियाने याआधीच दहा वर्ष तुरुंगात काढली आहेत. आईला बघण्यासाठी मुली आतूर झाल्या आहेत," असं मसीह म्हणतात. 

आसिया यांना सुरक्षाव्यवस्था पुरवल्याचा सरकारचा दावा

दरम्यान आसिया बिबी यांना सुरक्षित जगता यावं यासाठी त्यांची सुरक्षाव्यवस्था वाढवण्यात आल्याचं पाकिस्तानचे माहिती खात्याचे मंत्री फवाद चौधरी यांनी सांगितलं. 

आसिया आणि त्यांच्या कुटुंबीयांना पाकिस्तानात धोका आहे असं त्यांच्या पतीचं म्हणणं आहे.

"त्या पाकिस्तानात आहेत आणि सरकारी यंत्रणा त्यांच्या सुरक्षेची काळजी घेत आहेत. त्यांच्या जीवाला धोका नाही," असं चौधरी यांनी स्पष्ट केलं. 

"आंदोलनकर्त्यांशी करार करण्याच्या भूमिकेचंही...\n\ntl;dr:
पाकिस्तानातील ईशनिंदेच्या प्रकरणी सर्वोच्च न्यायालयात दोषमुक्त होऊन सुटका झालेल्या ख्रिश्चन नागरिक आसिया बिबी यांच्या अडचणीत भर पडली आहे. आसिया बिबी यांचे पती यांनी आमच्या दोघांच्या जीवाला धोका असल्याचं म्हटलं आहे. जीव वाचवण्यासाठी त्यांनी अमेरिका, कॅनडा तसंच इंग्लंडकडे मदतीची याचना केली आहे.